Lugmaghelikopter stort neer op die N1 naby die Hugenotetonnel in die Wes-Kaap | SAUK.co.za - Nuus.info
Siphiwe Dlamini, woordvoerder van die weermag, het Sondag aan Maroela Media gesê geen bemanningslede het ernstige beserings opgedoen toe 'n lugmaghelikopter Sondagmiddag op die N1 naby die Hugenotetonnel in die Wes-Kaap neergestort het nie.
Dié Oryx-lugmaghelikopter van 22 Eskader het Sondag omstreeks 14:00 neergestort. Die N1 voor en ná die Hugenotetonnel was teen skemer Sondagaand steeds versper en verkeer op die pad is herlei.
Dlamini sê die bemanning in die helikopter het bestaan uit die vlieënier, 'n medevlieënier, 'n vlugingenieur en vier vlugtegnici- en werktuigkundiges.
Die bemanning is glo gestuur om bystand te lewer aan 'n opleidingspan in die omgewing van Touwsriver naby Worcester. Die helikopter het glo neergestort tydens hul terugkeer na die Ysterplaat-lugmagbasis, vermoedelik nadat die helikopter teen kragkabels vasgevlieg het.
Dlamini sê die vlieënier het van rugpyn gekla, en is na die militêre hospitaal in Kaapstad geneem.
Volgens Russel Meiring, ER24-woordvoerder, het minstens een van die bemanningslede ernstige beserings opgedoen. Meiring sê die een beseerde is met lewensondersteunende middels behandel voordat hy na 'n hospitaal vervoer is.